आजकल बच्चों पर एक दबाव होता है कुछ कर दिखाने का। माता-पिता पहले से ही सोचकर चलते हैं कि उनका बच्चा डॉक्टर बनेगा या इंजीनियर। उच्च शिक्षा प्राप्त कर विदेश जाएगा या किसी बड़ी कम्पनी में खूब पैसा कमाएगा। कुल मिलाकर बच्चा न हुआ पैसे कमाने की मशीन हो गया। सीखने की स्वाभाविक प्रक्रिया, तो इस व्यावसायिकता के चलते कहीं गुम हो गई है। इसी तरह हमारे पाठ्यक्रम में भी कई कमियाँ हैं। जब चाहे तब शिक्षा के रखवाले उसमें बदलाव करते रहते हैं। आदर्श प्रस्तुत करने वाले पाठों को सिर्फ इसलिए हटा दिया जाता है कि ये सब बातें पुरानी हो गई हैं। आज का बच्चा सुभाषचंद्र बोस, लाल बहादुर शास्त्री, भगत सिंह जैसे महापुरुषों के बारे में जान ही नहीं पाता, क्योंकि हमारे देश के लिए आदर्श प्रस्तुत करने वाले लाखों मनीषियों की जानकारी धीरे- धीरे पाठ्यपुस्तकों से हटाई जा रही हैं। ऐसे में होगा यह कि एक दिन ऐसा आएगा कि हम अपने इतिहास को भूल जाएँगे और रोबोट की तरह भावनारहित होकर पैसा कमाने की मशीन बनकर रह जाएँगे।